**Sajtóközlemény**

**Júniusi úszóeredmények**

1. LEN Nyíltvizi Junior EB – Setubal, Portugália
2. Országos Ifjúsági Bajnokság - Kaposvár
3. Savaria Kupa - Szombathely

**Zalaegerszeg**, 2022.06.22. - Miközben a világ a vizes VB-re készült, nem állt meg az úszóélet a fiatalabb, leendő VB-sztárok számára sem. 2022. június 1-4. között a Portugál Setubal városa adott otthont a LEN *Nyíltvízi* Junior Európa Bajnokságnak, ahol a Magyar Válogatottal két zalaegerszegi versenyző is rajthoz állt: Nett Vivien és Nagy Napsugár kiválóan teljesítettek az Atlanti-óceánban.

Ezzel egyidőben pedig, idehaza az Országos Ifjúsági Bajnokság zajlott, melyen a fenti két versenyző nem tudott rajthoz állni az időpontok egybeesése miatt, így a fiatalabb versenyzőink közül Scheffer Eszter és Koltai Vanda B-döntős helyezéseivel kellett beérni.

Egy héttel később, június 11-én pedig a Savaria Kupa zajlott Szombathelyen, mely a legfiatalabbak részére nyújtott jó versenyzési lehetőséget.

A ***Nyíltvízi* Junior EB-**t Setubal városa mellett, az Atlanti-óceán habjaiban rendezte idén a Nemzetközi Úszó Szövetség. Erős szél és nagy hullámok jellemezték a környezetet, mely a zalaegerszegi Nett Vivien részére kicsit még ismeretlen, Nagy Napsugárnak pedig élete első nyíltvízi versenyén – fogalmazhatunk úgy – teljesen ismeretlen volt. Ennek ellenére becsülettel helyt álltak, végigúszták távjaikat. Vivien a lányok 7,5 km-es versenyében 13-dikként csapott a céltáblára, míg Nagy Napsugár az 5 kilométeres versenyt a 17. helyen zárta. Nett Vivi a 4x1250 méteres mix-váltóban is érintett volt, mellyel a csapat a 4. helyezést érte el néhány másodperccel csúszva le a dobogóról.

Kaposvár is rangos versenynek adott otthont a hónap elején: a **XCIV. Országos Ifjúsági Bajnokságra** érkeztek a részvevők a Csík Ferenc Versenyuszodába. Nett Vivient és Nagy Napsugárt sajnos nélkülözni volt kénytelen a zalaegerszegi csapat, amely így csak két ifjúsági versenyzővel (Belső Fanni és Varga Luca), valamint 4 serdülővel (Nagy-Selmeczy Bulcsú; Scheffer Eszter, Paksa Borbála, Németh Luca és Aouich Meryem), és a gyermek korosztályból Koltai Vandával érkezett. A „csikó-csapat” ugyan szép egyéni eredményeket tud felmutatni, azonban hiányoztak az érmek. Mindössze 3 B-döntős helyezéssel kell beérnie a Zalaco-ZÚK edzőinek: először Koltai Vanda vívta ki a B-döntőben való szereplés jogát 200m pillangón, ahol az előfutamokban úszott idejét egy teljes másodperccel megjavítva az 5. helyen végzett az ifi-mezőnyben. Ezt követően pedig Scheffer Eszter úszott eredményesen két ízben is – először 100m háton harcolta ki a B-döntőt, ahol a 8. helyén csapott célba, majd 200 méteren remekelt, hiszen a délelőtti idejét jóval túlszárnyalva a B-döntő 5. helyét szerezte meg. Ugyancsak dicséretet érdemel még Nagy-Selmecy Bulcsú 11. helyezése az 1500 méteres gyorsúszás mezőnyében.

Mivel úszóink „felfelé versenyeztek” – azaz fiatalabbként az idősebb korosztályban - ez kiváló lehetőséget biztosított részükre versenykörülmények között felkészülni saját korosztályos Országos Bajnokságukra.

Egy héttel később – 2022. 06.11-én - Szombathely adott otthont az úszók immár hagyományos regionális versenyének, a **Savaria Kupának**, ahol aztán sok-sok éremmel vigasztalódhatott a csapat. Aranyérmet két versenyző szerzett: Koltai Vanda 200m pillangón hagyta maga mögött a teljes mezőnyt, Németh Hanna Róza a 400 méteres gyors távján bizonyult a leggyorsabbnak. A 200 méteres gyorsúszás 3 ezüstérmet is termett: Nagy Napsugár, Hamusics Cecília és Balogh Áron különböző korosztályokban állhattak fel a dobogó 2. fokára. Sándor Saroltának ez 100m gyorson sikerült, míg Péterffy Róza két rövid számban mutatkozott be sikerrel: 50m gyorson és háton is ezüstérmet nyert.

A fentiek mellett 6db bronzérmet is az egerszegiek nyakába akasztottak a szervezők: Aouich Meryem 200m pillangón csapott harmadikként célba, Koltai Vanda pedig 200m gyorson lett 3. Balogh Áron a 400 méteres gyors távján egészítette ki érmeit egy bronzzal, Szabó Edvinnek pedig 100 m mellúszásban sikerült megszereznie az érmet. Sándor Sarolta 50m pillán, Péterffy Róza pedig 50m mellen állhatott ismét dobogóra.

*Horváth Tamás utánpótlásedző* elmondása szerint egyre jobbak az eredmények, az idők esetenként robbanásszerűen javulnak, tetten érhető, hogy nagy medencében (50méteren) tudunk edzeni. Nagyon sok technikai elemet megvalósítottak a gyerekek, és az is látható, hogy állóképességileg és gyorsaságban is szépen lépünk előre.

A regionális verseny jó alkalmat adott arra is, hogy a MÚSZ Jövő Bajnokai című programja keretében külön foglalkozást tartson azoknak, akik eredményeikkel már bizonyítottak. Ők előadásokat is hallgattak a MÚSZ szervezésében Petrov Árpád és Sebestyén Dalma közreműködésével.

További információ: <http://zuk-uszas.hu>

* részletes jegyzőkönyvek.

Melléklet: fotók

A képen szöveg, fa, kültéri látható

Automatikusan generált leírás A képen személy, csoport, modellt állás, beltéri látható

Automatikusan generált leírás

A 2022. júniusi Savaria Kupán résztvevő Zalaco-ZÚK csapatának versenyzői - Szombathely

Nagy Napsugár (balra) és Nett Vivien (jobbra) a 2022. évi Nyíltvízi Junior Európa Bajnokságon – Portugália, Setubal